บิทคับ

บริษัท บิทคับ แคปปิตอล กรุ๊ป โฮลดิ้งส์ จำกัด () หรือกลุ่มบริษัท Bitkub ก่อตั้งขึ้นเมื่อวันที่ 5 กุมภาพันธ์ ปี พ.ศ. 2561 มีสำนักงานใหญ่ตั้งอยู่ที่กรุงเทพมหานคร ให้บริการแลกเปลี่ยนสกุลเงินดิจิทัล เช่น บิตคอยน์ เป็น 1 ใน 8 บริษัทที่ได้รับใบอนุญาตให้ประกอบธุรกิจศูนย์ซื้อขายสินทรัพย์ดิจิทัลจากสำนักงานคณะกรรมการกำกับหลักทรัพย์และตลาดหลักทรัพย์ นอกจากนี้ยังให้บริการเป็นที่ปรึกษาเพื่อประยุกต์ใช้เทคโนโลยีบล็อกเชนเข้ากับองค์กรหรือธุรกิจ และให้บริการด้านการศึกษาเกี่ยวกับสกุลเงินดิจิทัลและเทคโนโลยีบล็อกเชนสำหรับผู้ที่สนใจ โดยบิทคับเป็นหนึ่งในบริษัทยูนิคอร์นของไทย

บริษัทในเครือ 
บริษัทภายในเครือบริษัท บิทคับ แคปปิตอล กรุ๊ป โฮลดิ้งส์ จำกัด มีอยู่ 5 บริษัทด้วยกัน ได้แก่
บริษัท บิทคับ ออนไลน์ จำกัด () ก่อตั้งขึ้นเมื่อวันที่ 29 ก.ค. พ.ศ. 2559 เป็นศูนย์ซื้อขายสินทรัพย์ดิจิทัลที่ได้รับใบอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดให้บริการวันแรก 9 พฤษภาคม พ.ศ. 2561 และได้รับมาตรฐาน ISO/IEC 27001 เมื่อวันที่ 1 กุมภาพันธ์ พ.ศ. 2565 
บริษัท บิทคับ บล็อกเชน เทคโนโลยี จำกัด () ก่อตั้งขึ้นเมื่อวันที่ 28 ก.พ. พ.ศ. 2561 ด้วยทุนจดทะเบียน 778 ล้านบาท ประกอบธุรกิจเป็นกลุ่มที่ปรึกษาด้านไอซีโอ  และเป็นผู้พัฒนาเครือข่ายบิทคับเชน
บริษัท บิทคับ แล็ป จำกัด หรือ บิทคับ อะคาเดมี่ () ก่อตั้งขึ้นเมื่อวันที่ 9 มี.ค. พ.ศ. 2563 ด้วยทุนจดทะเบียน 25 ล้านบาท ประกอบกิจการธุรกิจการศึกษาด้านบล็อกเชน เน้นการสร้างองค์ความรู้ที่เป็นองค์รวมของการออกแบบและพัฒนาบล็อกเชน
บริษัท บิทคับ เวนเจอร์ส จำกัด ทำธุรกิจให้การสนับสนุนด้านเงินทุนสำหรับพัฒนาธุรกิจ เน้นลงทุนไปยังวิสาหกิจเริ่มต้น หรือ สตาร์ทอัพ ที่ประกอบกิจการด้านบล็อกเชน
บริษัท บิทคับ อินฟินิตี จำกัด (Bitkub Infinity Co., Ltd.) ก่อตั้งขึ้นเมื่อวันที่ 24 พฤศจิกายน พ.ศ. 2564 คือหน่วยงานช่วยจัดการสินทรัพย์ดิจิทัลให้เหมาะสมกับบุคคลที่เข้ามาใช้บริการ และช่วยนำเสนอผลิตภัณฑ์การลงทุนที่หลากหลายในสินทรัพย์ดิจิทัลและอื่น ๆ 
บริษัท บิทคับ เอ็ม จำกัด ก่อตั้งขึ้นเมื่อวันที่ 26 พ.ย. พ.ศ. 2564 ด้วยทุนจดทะเบียน 50 ล้านบาท บริษัท บิทคับ แคปปิตอล กรุ๊ป โฮลดิ้งส์ จำกัด ได้ประกาศจับมือกับห้างค้าปลีกยักษ์ใหญ่ บริษัท เดอะมอลล์ กรุ๊ป จำกัด จัดตั้งบริษัทร่วมทุน ในสัดส่วน 50:50 เพื่อร่วมลงทุนและบริหารบิทคับ เอ็ม โซเชียล (BITKUB M SOCIAL) ให้เป็นดิจิทัลคอมมูนิตี้แห่งแรกของเมืองไทย
บริษัท บิทคับ เวิลด์เทค จำกัด (Bitkub World Tech Co., Ltd.) ก่อตั้งขึ้นเมื่อวันที่ 6 มกราคม พ.ศ. 2565 จากการร่วมทุนกันระหว่าง บิทคับ แคปปิตอล กรุ๊ป และกลุ่มทองแตง โดยมีจุดประสงค์เป็นศูนย์รวมการศึกษาและองค์ความรู้ต่าง ๆ และร่วมกันพัฒนาองค์ความรู้ทางด้านการศึกษาโดยเฉพาะเทคโนโลยีดิจิทัล

ประวัติ 
ในเดือนกุมภาพันธ์ ปี พ.ศ. 2561 บริษัท บิทคับ แคปปิตอล กรุ๊ป โฮลดิ้งส์ จำกัด และ บริษัท บิทคับ ออนไลน์ จำกัด ได้ก่อตั้งขึ้นด้วยทุนจดทะเบียน 80 ล้านบาท โดยจิรายุส ทรัพย์ศรีโสภา โดยมีภารกิจหลักในการให้บริการเกี่ยวกับการแลกเปลี่ยนเหรียญดิจิทัลและให้คำปรึกษาเกี่ยวกับเทคโนโลยีบล็อกเชน

ในเดือนกรกฎาคม พ.ศ. 2563 บิทคับอ้างว่าสามารถเติบโตได้อย่างรวดเร็วในช่วง พ.ศ. 2561 จนถึง พ.ศ. 2562 โดยอัตราการก้าวกระโดดของรายได้ในช่วงปีดังกล่าวนั้นสูงถึง 338 เปอร์เซ็นต์ เพิ่มขึ้นมาจาก 8 ล้านบาทในปี พ.ศ. 2561 ขึ้นไปอยู่ที่ 35 ล้านบาทในปี พ.ศ. 2562

ในเดือนกันยายน พ.ศ. 2563 บิทคับได้สร้างเหรียญ แฟนส์ โทเค็น โดยจับมืออินฟลูเอ็นเซอร์ชื่อดังที่มียอดผู้ติดตามรวมกัน 40 ล้านบัญชี

ในเดือนมกราคม พ.ศ. 2564 คณะกรรมการ ก.ล.ต.มีมติให้ บริษัท บิทคับ ออนไลน์ แก้ไขระบบงานซื้อขายที่หยุดชะงักในวันที่ 2, 3 และ 16 มกราคม พ.ศ. 2564 หลังประชาชนร้องเรียนเป็นจำนวนมาก เนื่องจากมีผู้ใช้งานเป็นจำนวนมากสมัครบัญชีเพื่อใช้ซื้อขายคริปโทเคอร์เรนซี และ 4 วันหลังจากนั้นทางบริษัทฯแจ้งว่าได้กลับมาเปิดใช้งานแอปพลิเคชันอีกครั้ง และดำเนินการแก้ไขระบบงานทั้งหมดแล้ว

ในเดือนเมษายน พ.ศ. 2564 บิทคับอ้างว่า จากต้นปีบริษัทฯได้เติบโตขึ้นมากกว่า 1,000 เปอร์เซ็นต์ ภายในระยะเวลา 7 วัน จากที่มีพนักงาน 40 คนในตอนแรก ตอนนี้ต้องเพิ่มพนักงานเป็น 500 คน และได้กล่าวว่าบริษัทมีลูกค้าในระบบแล้วทั้งหมด 1 ล้านบัญชีหลังจากราคาบิตคอยน์พุ่งแตะ 2 ล้านบาท

ในเดือนธันวาคม พ.ศ. 2564 บิทคับ ออนไลน์ โดนเปรียบเทียบปรับเป็นจำนวนทั้งสิ้น 3,971,500 บาท จากการกระทำผิด 8 กรณี เช่น  ระบบงานที่รองรับการรวบรวมและประเมินข้อมูลลูกค้าไม่เหมาะสมและเพียงพอ ระบบการซื้อขายล่ม ระบบงานในการกำกับดูแลการปฏิบัติงานของผู้ประกอบธุรกิจสินทรัพย์ดิจิทัล (compliance) ไม่รัดกุมเพียงพอ ปฏิบัติไม่เป็นไปตามหลักเกณฑ์ เงื่อนไข และวิธีการในการซื้อขายสินทรัพย์ดิจิทัล (trading rules) และระบบเก็บรักษาสินทรัพย์ดิจิทัลของลูกค้าในระบบที่เชื่อมต่อกับเครือข่ายเมื่อทำธุรกรรมไม่สอดคล้องกับหลักเกณฑ์

บิทคับเป็นหนึ่งในผู้สนับสนุนของรางวัลในการประกวดมิสยูนิเวิร์สไทยแลนด์ ซึ่งจัดประกวดในเดือนตุลาคม พ.ศ. 2564 นับเป็นครั้งแรกในโลกที่มีการมอบของรางวัลเป็นบิตคอยน์ในการประกวดความงาม และในวันที่ 2 พฤศจิกายน ปีเดียวกันนั้น  ธนาคารไทยพาณิชย์ (SCB) ได้รายงานต่อตลาดหลักทรัพย์แห่งประเทศไทย ว่ามีมติอนุมัติให้บริษัท หลักทรัพย์ ไทยพาณิชย์ จำกัด (SCBS) บริษัทย่อยของธนาคารไทยพาณิชย์ เข้าทำสัญญาซื้อหุ้นในบริษัท บิทคับ ออนไลน์ จำกัด จาก บริษัท บิทคับ แคปปิตอล กรุ๊ป โฮลดิ้งส์ จำกัด ในสัดส่วนร้อยละ 51 ของจำนวนหุ้นทั้งหมด มูลค่ารวม 17,850 ล้านบาท โดยเป็นการลงทุนของกลุ่มเอสซีบี เอกซ์ ผ่านบริษัท หลักทรัพย์ ไทยพาณิชย์ จำกัด ในการเข้าซื้อหุ้นสามัญและเป็นผู้ถือหุ้นรายใหญ่ของ บริษัท บิทคับ ออนไลน์ จำกัด ที่มูลค่าบริษัท 35,000 ล้านบาท ทำให้กลายเป็นธุรกิจที่เป็นยูนิคอร์นในประเทศไทย แต่ในปีต่อมา SCBS ได้ยกเลิกการซื้อหุ้นดังกล่าว

อ้างอิง

แหล่งข้อมูลอื่น 
 เว็บไซต์อย่างเป็นทางการ ()
 
 
 
 

ศูนย์ซื้อขายสกุลเงินดิจิทัล
คริปโทเคอร์เรนซี
บิตคอยน์
บล็อกเชน
การพาณิชย์อิเล็กทรอนิกส์
ก่อตั้งในปี พ.ศ. 2561